參政東平侍郎誕辰紀德
作者：宋庠
朝代：宋

paragraphs: 帝業資寅亮，鴻鈞翊太寧。
天開釣璜胄，家襲降崧靈。
復九萌陽管，生三瑞砌蓂。
毓賢茲表日，衛世遂傳經。
覽德重光旦，參機茂宰庭。
羣生倚舟檝，萬化入丹青。
坐納藏山史，追論象服刑。
前籌罄中悃，吉棟石基扃。
國竚汾陽考，人祈衛武齡。
孤心知所嚮，帝座六符星。